Poniatowski

**Poniatowski** er navnet på en familie af adelige galindisk-temeriske magnater, der hører til blandt Temerien-Redaniens rigeste, mægtigste og mest politisk indflydelsesrige landbesiddere. Slægten kan spore sine aner tilbage til de tidligste galindiske stormænd og har gennem ægteskaber og alliancer over de sidste mange århundreder udviklet sig til et komplekst amalgam af scandisk, temerisk-redanisk, teutonsk og kislevittisk blod. De ældste skriftlige optegnelser af slægtens oprindelse beskriver, hvordan den semi-mytologiske galindiske høvding Austaras den Høje giftede sig med sin ærkefjende, den normanniske krigerdronning og søfarer Thora af Uldum, for at bilægge deres territoriale strid om øen Wolin (arendalsk: Jomsland) i Kløernes Hav. Ifølge samtidige kilder blev ægteskabet indgået i landskabet omkring landsbyen Poniatowa, hvorfra deres børn hentede deres efternavn. Siden da har slægten været blandt de mest navnkundige og mægtige i Galindien med blodsbånd til både scandiske kongeslægter, kejserlige aristokrater og kislevittiske bojarer samtidigt med, at de gradvist har indoptaget temerisk kultur. Slægten anvender ciołek-klanens våbenskjold, hvis tyrekalv er nært knyttet til Austaras, Wolin og Galindiens historie og ikonografi. Familiens medlemmer anvender undertiden i officielle sammenhænge **Thaurus** (der blev båret som ærestitel af galindiske hertuger) som alternativt efternavn eller tilnavn.

Familien er en af de økonomisk, kulturelt, militært og politisk mægtigste i hele Temerien-Redanien og deres magt i det historiske Galindien er uovertruffen: Fem familiemedlemmer bestrider senatoriale embeder som ministre, guvernører og gejstlige og gennem et netværk af allierede, klienter og gamle pagter kontrollerer de i praksis vojvodskabet Malbork og store dele af Nedre Temerien. Så mægtige er slægten, at de fra kongelig hånd er blevet tildelt embedet som statholdere af Galindien – en rent ceremoniel, men symbolsk meget prestigefuld stilling. Poniatowskierne besidder en lang række mere eller mindre obskure forbindelser til fraktioner og adelsslægter over hele den nordøstlige Gamle Verden: ægteskabelige bånd knytter dem til Arendal og Gotland, hvor de besidder stor indflydelse og de har talrige slægtninge og venner blandt de galindere, der lever under såvel temerisk-redanisk som kislevittisk overherredømme. Af nyere dato har familien allieret sig med Czartoryskiernes berygtede ‘Familia’, en politisk fraktion i sejmen, der søger at styrke rigets centralmagt. Derudover er familiens ledende medlemmer i stigende grad set samarbejde med Marienburgs Republikanske Ekspeditions-Konglomerat, Nye Kontinentale Handelssyndikat og Borealske Import-Eksport-Kartel samt oldermænd fra Sorthovedernes Kompagni. Det rygtes, at familien med kartellernes penge i ryggen ønsker at udnytte den raserende  Temerisk-Kislevittiske Krig til at erobre den overordentligt rige kislevittiske havneby Erengrad. Det synes ikke urealistisk, da Poniatowskierne nyder stor kongelig opbakning og kontrollerer en af de største private hære i hele Realunionen – en stor del af denne udgøres af brigader af jernhårde orker fra det goblinoide Kragefolk bevæbnet med drabelige stridsøkser og tohåndssværd.

## Berømte medlemmer

* Witold Ferdynand Poniatowski (214 5E –), forhv. vojvod af Malbork og kongelig rigskansler. Selvom han frivilligt har pensioneret sig fra senatoriale embeder, er han fortsat slægtens ubetingede omdrejningspunkt og besidder den ceremonielle position som kongelig statholder i Galindien. Hans mægtige flagskib *Taurus Poniatovii* ses jævnligt i Dragsholm, Salzenmund og Marienburg.
* Klaudia Elena Poniatowska (235 5E –), kongelig skatmester og Witold Poniatowskis datter. Hun er øverstansvarlig for finanser og skatteopkrævning i de Temeriske kronlande. Ved hoffet er hun kendt som en politisk-administrativ Thora af Uldum, der ikke med langskib og stridsøkse, men med protokol og fjerpen undertvinger sig sine fjender.
* Stanisław Waldemar Poniatowski (238 5E –), vojvod af Malbork, Witold Poniatowskis nevø, og ledende medlem af Familia-fraktionen bl.a. gennem sit ægteskab til fyrstinde Konstancja Wiktoria Czartoryska. Han var i sin ungdom en fremtrædende kriger i fremmede hæres tjeneste, der så kamp mod gotlænderne, frankerne, samojederne og suleimannerne.
* Wojciech Ludwik Poniatowski (240 5E –), storkastellan af Malbork, søn af Witold Poniatowski og en dygtig retoriker.
* Józef Walerian Poniatowski (219 5E –), storkastellan af Gniezno og fætter til Witold Poniatowski. Almindeligt kendt ved sit mellemnavn som en afgørende koordinator af Poniatowskiernes familiære og udenlandske anliggender.
* Katarzyna Stanisława Poniatowska (246 5E –), Witold Poniatowskis niece og kommandør for familiens private hær af orker. Hun besidder et omfattende kendskab til goblinoid kultur og traditioner og nyder stor respekt blandt såvel orkerne i familiens sold som blandt klanerne fra Galindien til Karelen.
* Krzesimir Roduka Poniatowski (242 5E –), kendt som “den Sorte Tyr” for sin personlige variant af familiens våbenskjold, borgherre til Roduka ved Jakuba sø, et notorisk tilholdssted for fribyttere og røverriddere
* Patriark Veselin (227 5E –), ulricansk patriark af Gniezno og en fremtrædende skikkelse i den teologiske kritik af de kislevittiske ortodokse.